Gold se troepe kry op hul baadjie | Netwerk24
11 Februarie 2019 15:48
Amerika is een van twee van die sogenaamde kleiner rugbylande wat later vanjaar aan die Wêreldbekertoernooi deelneem, wat die afgelope naweek vasgeval het.
Gary Gold, afrigter van die Eagles. Foto: Getty Images
Die Eagles, afgerig deur die Suid-Afrikaner Gary Gold, het die eerste keer sedert 2017 in die Amerikas-rugbykampioenskap verloor, toe 'n Argentynse 15-tal hulle met 45-14 in Cipoletti (Argentinië) afgeransel het.
Vir Amerika, wat die afgelope twee jaar dié kompetisie gewen en hom in die Wêreldbekertoernooi saam met Engeland, Frankryk, Argentinië en Tonga in dieselfde groep bevind, sal die nederlaag 'n terugslag wees.
Daar word groot verwagtinge vir Gold en sy troepe gekoester, wat met 'n sterk Suid-Afrikaanse teenwoordigheid in sy span spog. Boonop is die oud-Bok Jaque Fourie onlangs as die span se verdedigingsafrigter aangestel.
In 'n ander opskudding het Brasilië vir Kanada met 18-9 in São José dos Campos pak slae gegee.
Die Kanadese ding in die Wêreldbekertoernooi in dieselfde groep mee as Suid-Afrika, Nieu-Seeland, Namibië en Italië.
In die ander wedstryd in die kampioenskap het Uruguay Chili met 20-5 geklop. – Sportredaksie
Straight from the training field, @unionargentina XV pull off some set piece magic ??#ARC2019 pic.twitter.com/ZMRbu1qNT2